Γράφει ο Πάνος Παπανικολάου*

Είναι σημείο των καιρών ο πλήρης καταγέλαστος εξευτελισμός διάφορων θλιβερών μικροαστούληδων παπαγάλων που μέχρι πρότινος πρόβαλλαν εαυτούς αφ’ υψηλού πως δήθεν είναι «μετωπολογικάριοι», «φιλελεύθεροι», «ανεξάρτητοι», «σκεπτόμενοι» κλπ.

Χαρακτηριστικό παράδειγμα ο κ. Πάσχος Μανδραβέλης της «Καθημερινής». Εκτελώντας διατεταγμένη αποστολή να υπερασπίσει συγκεκριμένες επιλογές όχι μόνο της κυβέρνησης γενικά αλλά και συγκεκριμένων κυβερνητικών παραγόντων επί μέρους, επιλέγει συνειδητά να καταγραφεί οριστικά στο κοπάδι των ψεκασμένων γραφικών fake newers – amusers.

Σε προηγούμενο πρόσφατό του πόνημα είχε αναλάβει εργολαβικά να ξεπλύνει αστοχίες της διοίκησης Αρκουμανέα στον ΕΟΔΥ. Αδίστακτα και εν γνώσει του λοιπόν ο κ. Πάσχος μας έγραψε ΓΕΛΟΙΑ ΨΕΜΑΤΑ περί της γνωστής ιστορίας με την διάδοση της επιδημίας COVID19 στη Δυτική Πελοπόννησο.

Ήξεραν και οι πέτρες από τις πρώτες μέρες πως 3 (τρεις) διαφορετικές ιατρικές ομάδες διαδοχικά (αυτοαπαχολούμενη Πνευμονολόγος Αμαλιάδας, γιατροί νοσοκομείου Αμαλιάδας, γιατροί νοσοκομείου Ρίου) είχαν χαρακτηρίσει ως ύποπτο κρούσμα τον ατυχή συνάνθρωπό μας από την Αμαλιάδα απλούστατα γιατί τον είχαν μπροστά τους και τον εξέτασαν, ενώ ο ΕΟΔΥ ήταν αυτός που επέμενε φανατικά και εμμονικά επί 3 τουλάχιστον μέρες πως «το κρούσμα δεν είναι ύποπτο, το Ισραήλ είναι ασφαλής χώρα, μην κάνετε τεστ». Φυσικά οι γιατροί τελικά δεν υπάκουσαν στις τηλεφωνικές οδηγίες της εργολαβίας – κοινοπραξίας ΕΟΔΥ – Teleperfomance και έκαναν τεστ το οποίο φυσικά ήταν θετικό. Ο κ. Μανδραβέλης όμως πολλές εβδομάδες μετά και ενώ όλα τα παραπάνω ήταν πασίγνωστα, θεώρησε θεμιτό να επαναφέρει το θέμα γράφοντας ΣΥΝΕΙΔΗΤΑ ΨΕΜΑΤΑ συκοφαντώντας ΟΛΟΥΣ τους γιατρούς (τόσο αυτούς των νοσοκομείων Αμαλιάδας και Ρίου όσο και την αυτοαπασχολούμενη Πνευμονολόγο της Αμαλιάδας που είχε δει πρώτη τον άτυχο ασθενή) πως δήθεν … ΔΕΝ υποψιάστηκαν πως επρόκειτο για ύποπτο κρούσμα. Και φυσικά απέκρυψε τις σχετικές ευθύνες του ΕΟΔΥ.

Στα τελευταία του δύο πονήματα τις προηγούμενες μέρες ο κ. Πάσχος επαναλαμβάνει τις ανοησίες, τα γελοία ψέματα και τις ψεκασμένες εξομοιώσεις. Αυτή την φορά στο «στόχαστρό» του είναι η ΟΕΝΓΕ, το ΠΑΜΕ, το Ενωτικό Κίνημα για την Ανατροπή, το ΚΚΕ και η ΑΝΤΑΡΣΥΑ και φυσικά αφορμή οι παραστάσεις διαμαρτυρίας των υγειονομικών όλης της χώρας στις 7 Απρίλη που ενόχλησαν πολύ τόσο την κυβέρνηση όσο και διάφορους παπαγάλους – Μανδραβέληδες. Ούτε λίγο ούτε πολύ εξομοιώνει αυτές τις παραστάσεις διαμαρτυρίας με …«θρησκευτικές τελετουργίες» και τους αγωνιζόμενους υγειονομικούς με κάτι … «ιερείς» που επιμένουν να λειτουργούν και να μεταλαβαίνουν τους πιστούς. Ισχυρίζεται μάλιστα πως οι παραστάσεις διαμαρτυρίας των υγειονομικών 7/4 σε όλη την χώρα ήταν «μονομερείς ενέργειες του ΚΚΕ και της ΑΝΤΑΡΣΥΑ». Τέλος ισχυρίζεται πως ΑΛΛΟΙ γιατροί είναι αυτοί που φροντίζουν τους ασθενείς και άλλοι αυτοί που διαμαρτυρήθηκαν («οι συνδικαλιστές»).

ΨΕΜΑ 1. Οι σχετικές αποφάσεις της ΟΕΝΓΕ και πολλών Ενώσεων Νοσοκομειακών Γιατρών και πολλών νοσοκομειακών σωματείων εργαζομένων ήταν ΟΜΟΦΩΝΕΣ. Τις στήριξαν ΟΛΟΙ οι νοσοκομειακοί γιατροί και ΟΛΟΙ γενικά οι υγειονομικοί ανεξαρτήτως …κομματικής τοποθέτησης, συμπεριλαμβανομένων των παρατάξεων που αναφέρονται στους πολιτικούς χώρους ΝΔ, ΣΥΡΙΖΑ και ΚΙΝΑΛ.

ΨΕΜΑ 2. Οι παραστάσεις διαμαρτυρίας ήταν προσεκτικά σχεδιασμένες με όρους υγειονομικής ασφάλειας. Παρά το γεγονός πως οι υγειονομικοί καθημερινά στα ΤΕΠ, στα λοιπά τμήματα, στις πτέρυγες COVID19, στις ΜΕΘ COVID19, στα εργαστήρια κλπ είναι συγχρωτισμένοι αναγκαστικά πολλές ώρες υπό επικίνδυνες υγειονομικά συνθήκες πολλές φορές χωρίς επαρκή ή/και κατάλληλα Μέσα Ατομικής Προστασίας – αλλά φυσικά αυτό το κάνουν γαργάρα οι διάφοροι Μανδραβέληδες…

Αντίθετα, αυτοί που έδρασαν άλλη μια φορά ασύνετα και χωρίς τήρηση κανενός όρου υγειονομικής ασφάλειας ήταν οι ΑΣΤΥΝΟΜΙΚΟΙ: χαρακτηριστικό το παράδειγμα του «Ευαγγελισμού» όπου καθαρά διακρίνονται σε φωτο και σε βίντεο δεκάδες νεαροί αστυνομικοί συγχρωτισμένοι μπουλουκηδόν χωρίς καν να φορούν μάσκες, κάποιοι από τους οποίους μάλιστα θεώρησαν καλό να εισβάλουν έτσι μπουλουκηδόν και χωρίς τήρηση όρων υγειονομικής ασφάλειας στο προαύλιο του νοσοκομείου. Και φυσικά η κύρια ευθύνη για αυτές τις αστειότητες ΔΕΝ είναι αποκλειστικά στους ίδιους τους νεαρούς αστυνομικούς, αλλά στην φυσική και πολιτική τους ηγεσία. Όμως το ότι οι νεαροί αστυνομικοί καθαρά φαίνονται πλήρως ανενημέρωτοι και άοπλοι από υγειονομική άποψη (κάτι επικίνδυνο τόσο για τους ίδιους όσο και για την κοινότητα μέσα στην οποία κυκλοφορούν) ουδόλως απασχολεί τους διάφορους Μανδραβέληδες. Άλλωστε ΔΕΝ φαίνεται να απασχολεί ούτε τους συνδικαλιστικούς εκπροσώπους των ίδιων των αστυνομικών οι οποίοι εδώ και πολλούς μήνες έχουν απεκδυθεί τον μανδύα του συνδικαλιστικού εκπροσώπου και εμφανίζονται ως υπηρεσιακοί παράγοντες λιβανίζοντας καθημερινά τον κ. Χρυσοχοΐδη.

ΨΕΜΑ 3. Τις πρόσφατες ενέργειες διάφορων ιερέων και αρχιερέων ΤΙΣ ΕΝΘΑΡΡΥΝΕ ΚΑΙ ΤΙΣ ΕΝΕΠΝΕΥΣΕ Η ΙΔΙΑ Η ΚΥΒΕΡΝΗΣΗ. Μόλις πριν λίγες μέρες έκπληκτο το πανελλήνιο άκουσε τον κυβερνητικό εκπρόσωπο κ. Πέτσα στην κρατική τηλεόραση να παροτρύνει τους πιστούς ΝΑ ΚΑΝΟΥΝ ΨΕΥΔΗ ΔΗΛΩΣΗ ΑΙΤΙΟΥ ΜΕΤΑΚΙΝΗΣΗΣ («σωματική άσκηση», «περίπατος με κατοικίδιο» κλπ) προκειμένου να επισκέπτονται τους ναούς την Πασχαλινή περίοδο. Μάλιστα συνέβη το … απίστευτο: το απόγευμα της ίδιας μέρας άλλαξε «γραμμή» η Ιερά Σύνοδος «αδειάζοντας» και εκθέτοντας ανεπανόρθωτα τον κ. Πέτσα με «Φαναριώτικη πονηριά», θέλοντας να δείξει πως η ίδια η Ιερά Σύνοδος είναι πιο «υπεύθυνη υγειονομικά» από την ίδια την κυβέρνηση … Έτσι απλά έμεινε και καταγράφτηκε το ανεπανάληπτο, δηλαδή η κυβέρνηση να παροτρύνει δημόσια και επιλεκτικά μια κατηγορία πληθυσμού σε παραβίαση των περιοριστικών μέτρων που η ίδια η κυβέρνηση θεσμοθέτησε. Η ίδια κυβέρνηση μάλιστα που σε άλλες περιπτώσεις κάνει (επιλεκτικά πάλι…) ΠΡΟΣΑΓΩΓΕΣ και ΚΟΒΕΙ ΠΡΟΣΤΙΜΑ σε εκπροσώπους σωματείων και συλλογικοτήτων που δρουν πολιτικά και συνδικαλιστικά με προσοχή και με τήρηση όρων υγειονομικής ασφάλειας. Αλλά για όλα αυτά φυσικά επίσης γαργάρα ο κ. Πάσχος και γενικά όλοι οι Μανδραβέληδες.

ΨΕΜΑ 4. Οι υγειονομικοί που περιθάλπουν τους ασθενείς και οι υγειονομικοί που διεκδικούν τα αυτονόητα (κλίνες ΜΕΘ, μόνιμες προσλήψεις, Μέσα Ατομικής Προστασίας, επίταξη άνευ όρων των μεγάλων ιδιωτικών θεραπευτηρίων) είναι ΑΚΡΙΒΩΣ ΟΙ ΙΔΙΟΙ. Μα ακριβώς όμως… Ο κ. Μανδραβέλης κι αυτό φυσικά το ξέρει, όμως και πάλι ψεύδεται συνειδητά όπως συνειδητά ψευδόταν και με την μετάδοση της επιδημίας στην Δυτική Πελοπόννησο. Π.χ. ο κ. Μανδραβέλης ΞΕΡΕΙ πως ο Μιχάλης Ρίζος, Παθολόγος/Εντατικολόγος, πρόεδρος του Σωματείου Εργαζομένων στο «Αττικό» είναι ο ίδιος Μιχάλης Ρίζος που καθημερινά βάζει «το κεφάλι του στον ντορβά» στην ΜΕΘ COVID19 μαζί με τους συναδέλφους του. Και αντίστοιχα ξέρει και για τους υγειονομικούς των άλλων νοσοκομείων και ΚΥ ο κ. Μανδραβέλης. Αλλά γράφει συνειδητά ψέματα.

Είναι καθαρά θέμα του ίδιου του κ. Πάσχου Μανδραβέλη η επιλογή του να εξευτελίζεται και να καταντάει … Μανόλης Καψής. Αρκεί να μην ξαναβγεί να πουλάει πνεύμα, ευφυΐα, ανωτερότητα, αριστεία, λογική και ανεξαρτησία γιατί γελάει κι ο κάθε πικραμένος.

*Νευροχειρουργός, Γενικός Γραμματέας της ΟΕΝΓΕ